અમદાવાદ: ગુજરાતી પ્રચલિત કહેવત છે કે છોરું કછોરું થાય પણ માવતર-કમાવતર ના થાય-આ ઉક્તિને ખોટી ઠેરવતો તાજેતરમાં બનેલો અમદાવાદ શહેરનો એક કિસ્સો પ્રકાશમાં આવ્યો છે. એરપોર્ટ વિસ્તારમાં રહેતા એક મારવાડી પરિવારની એકની એક સગીર વયની પુત્રી નજીકમાં રહેતા એક યુવક સાથે નાસી છૂટ્યા બાદ પોલીસે તેમને ઝડપી પાડી સગીરાનો કબજો મા-બાપને સોંપ્યો હતો, પરંતુ મા-બાપે જોધપુર સ્થિત રાજસ્થાનના ૪૦ વર્ષીય આધેડ સાથે સગીરાનાં લગ્ન ફૂલહાર કરીને રૂ.૩૦ હજાર ખર્ચ પેટે પડાવી લીધા હતા. ગમે તેમ કરીને સગીરા જોધપુરથી નાસી છૂટવામાં સફળ રહેતાં મા-બાપે ફરી આશ્રય માટે ઘરના દરવાજા બંધ કરી દેતાં બે દિવસ ભૂખી-તરસી પહેરેલા કપડે સિવિલ હોસ્પિટલના દરવાજે ટટળી હતી.